b'\n_START_ARTICLE_\nEteenp\xc3\xa4in (Yhdysvallat)\n_START_PARAGRAPH_\nEteenp\xc3\xa4in oli vuosina 1921\xe2\x80\x931950 ilmestynyt amerikansuomalainen kommunistinen sanomalehti. Sen syntyvaiheet liittyv\xc3\xa4t Amerikan Suomalaisen Sosialistij\xc3\xa4rjest\xc3\xb6n hajoamiseen 1920-luvun alussa. J\xc3\xa4rjest\xc3\xb6n it\xc3\xa4isen piirin lehti Raivaaja j\xc3\xa4i sosialistien k\xc3\xa4siin, jolloin it\xc3\xa4rannikon kommunistit p\xc3\xa4\xc3\xa4ttiv\xc3\xa4t perustaa itselleen uuden \xc3\xa4\xc3\xa4nenkannattajan._NEWLINE_Eteenp\xc3\xa4in ilmestyi aluksi New Yorkissa, vuodesta 1922 l\xc3\xa4htien Massachusettsin Worcesterissa, vuodesta 1931 j\xc3\xa4lleen New Yorkissa ja sen j\xc3\xa4lkeen New Yorkin osavaltion Yonkersissa. Sen kustantajana toimi ensin Bothnia Press Inc. -niminen yritys, vuodesta 1922 l\xc3\xa4htien Eteenp\xc3\xa4in Co-operative Society ja vuodesta 1931 American Finnish Publishers, Inc. Ensimm\xc3\xa4isen\xc3\xa4 p\xc3\xa4\xc3\xa4toimittajana ty\xc3\xb6skenteli Elis Sulkanen, aputoimittajina Onni Saari, V\xc3\xa4in\xc3\xb6 Wessman, Anna Lepp\xc3\xa4nen ja Toivo Rantanen sek\xc3\xa4 liikkeenhoitajana Walter Nurminen ja h\xc3\xa4nen apulaisenaan Hugo Paasikivi. Vuosina 1922\xe2\x80\x931928 liikkeenhoitajana toimi William Marttila. Sulkasen jouduttua eroamaan kev\xc3\xa4\xc3\xa4ll\xc3\xa4 1925 p\xc3\xa4\xc3\xa4toimittajana toimi lyhyen aikaa John Wiita ja h\xc3\xa4nen j\xc3\xa4lkeens\xc3\xa4 Taavi (Tatu) Heino. My\xc3\xb6hemmin p\xc3\xa4\xc3\xa4toimittajana ty\xc3\xb6skenteliv\xc3\xa4t Matti Wiitala, Richard Pesola ja Knut Einar Heikkinen. Lehden toimituskuntaan kuuluivat eri aikoina Victor Berg, Aaro Hyrske, William Lahtinen, Aarne Halonen, Leo Mattson, Hjalmar Sankari, Carl P\xc3\xa4ivi\xc3\xb6, Toivo Vuorela, V\xc3\xa4in\xc3\xb6 Pelto, U. M\xc3\xa4ki, William Janhonen, Aarre Linnala, Fanny Pesonen, Kalle Rissanen, Onni Kaartinen, Rudy Kaartinen, Helen Kruth, A. N. Koskela ja Helmi Mattson. Liikkeenhoitajina ty\xc3\xb6skenteliv\xc3\xa4t my\xc3\xb6s Bernhard Wirkkula, Fahle Burman, Aarne Mynttinen, Hugo Paasikivi, K. E. Heikkinen, Oscar Luttio, Toivo Wuorela ja Richard Bj\xc3\xb6rkbacka._NEWLINE_Viidesti tai kuudesti viikossa ilmestynyt Eteenp\xc3\xa4in oli yleens\xc3\xa4 kuudesta kahdeksaansivuinen. Sen levikki kohosi vuoteen 1930 menness\xc3\xa4 l\xc3\xa4hes 10\xc2\xa0000 kappaleeseen. Lehden vaiheita ja sis\xc3\xa4lt\xc3\xb6\xc3\xa4 leimasivat 1930-luvun alkuun saakka amerikansuomalaisten kommunistien sis\xc3\xa4iset ristiriidat. Sen jatkuva kiistakumppani oli saman levikkialueen lukijoita tavoitellut Raivaaja. Vuonna 1924 lehte\xc3\xa4 vastaan nostettiin kunnianloukkausjuttu, joka tuli maksamaan sille yhteens\xc3\xa4 yli 30\xc2\xa0000 dollaria. Talvisodan aikana Eteenp\xc3\xa4in tuki voimakkaasti Neuvostoliiton tavoitteita Suomessa. P\xc3\xa4\xc3\xa4toimittaja K. E. Heikkinen pid\xc3\xa4tettiin toista maailmansotaa seuranneissa kommunistivainoissa marraskuussa 1949 ja vietiin Ellis Islandille maasta karkottamista varten._NEWLINE_Lehden kustannusyhti\xc3\xb6 julkaisi my\xc3\xb6s muita suomenkielisi\xc3\xa4 julkaisuja kuten teoreettista aikakauslehte\xc3\xa4 Viesti, naistenlehte\xc3\xa4 Ty\xc3\xb6l\xc3\xa4isnainen sek\xc3\xa4 vuosijulkaisuja Punainen Kalenteri, Vappu ja Ty\xc3\xb6miehen Joulu. Vuonna 1950 Eteenp\xc3\xa4in yhdistettiin Wisconsinin Superiorissa julkaistuun Ty\xc3\xb6mies-lehteen. Niiden tilalle perustettiin Superiorissa vuoteen 1998 saakka ilmestynyt Ty\xc3\xb6mies\xe2\x80\x93Eteenp\xc3\xa4in.'